[{"text_idx": "#000000", "text": "Gruffudd ab OwainNov 21, 20218 min read"}, {"text_idx": "#000002", "text": "Mae'n rhaid i mi gyfaddef, mae ysgrifennu'r blog yn aml iawn yn un o uchafbwyntiau fy wythnos."}, {"text_idx": "#000004", "text": "Ond un mantais o'r ynysu oedd y cyfle i ysgrifennu cofnod oedd yn gofyn am dipyn o ymchwil yr oeddwn i wedi bod yn edrych ymlaen at ei ysgrifennu ers peth amser."}, {"text_idx": "#000005", "text": "Cofnod am ddringfeydd mwyaf poblogaidd Cymru."}, {"text_idx": "#000006", "text": "Ers dechrau'r Ddwy Olwyn, mae cofnodion am y mannau seiclo gorau yn ein cenedl wedi bod yn hynod boblogaidd, ac mae hynny oll diolch i'ch cyfraniadau gwerthfawr chi fel darllennwyr. Felly erbyn hyn, mae gen i fas data - fel petai - da o ddringfeydd a lleoliadau yng Nghymru."}, {"text_idx": "#000007", "text": "Ar gyfer dod o hyd i'r dringfeydd mwyaf poblogaidd yng Nghymru, bum yn edrych ar y ffigurau 'x' number of attempts by 'y' people ar y segment perthnasol ar Strava, a defnyddio fformiwla gymhleth dros ben... (adio'r x a y at ei gilydd) i allu eu rhoi nhw yn eu trefn."}, {"text_idx": "#000008", "text": "Felly, dyma ni'r rhestr - y deg dringfa mwyaf poblogaidd yng Nghymru."}, {"text_idx": "#000010", "text": "Yn ogystal a\u0302'r lluniau, gogoniant cael cyfraniadau gan y darllennwyr yw eu harbenigedd nhw mewn ardaloedd sy'n anghyfarwydd. Felly, mewn cofnodion fel hyn, gallaf ddibynnu ar eu sylwadau o'r newydd. Dyma ddywedodd Dyfrig Williams am Fynydd Caerffili yn ei gofnod Hoff Bump: \"Mae'r ffordd mas o'r ddinas trwy Barc Bute yn osgoi'r traffig prysur, ac mae'n cynnig cyfle da am glonc gyda ffrind cyn i'r gwaith caled dechrau. Rydych chi ar y Taff Trail nes i chi gyrraedd Tongwynlais, a dyna pryd mae pethau\u2019n dechrau mynd yn fwy serth wrth i chi mynd heibio Castell Coch. Mae prysurdeb y ddinas yn diflannu wrth i chi seiclo o fewn y goedwig. Ar o\u0302l cyrraedd brig y bryn, rhaid disgyn i lawr eto i Gaerffili, cyn esgyn y mynydd hynny. Mae\u2019n teimlo fel eich bod chi\u2019n codi'n unionsyth. Mae'n fryn byr ond mae'n hynod o heriol. Ond o leiaf pan rydych chi\u2019n cyrraedd y brig, rydych chi'n gwybod bod e'n syth nol lawr ochr arall y bryn i'r brifddinas.\""}, {"text_idx": "#000014", "text": "Ond mi fyddai'n hurt pe na bawn i'n gallu cynnig fy arbenigedd o bryd i'w gilydd ar rai dringfeydd. Gan fod Nain yn byw ym Minera ger Coedpoeth, a bod teulu hefyd yn byw yn ardal Rhuthun, mae'r rhanbarth rhwng y Bala a'r parthau hyn yn gyfarwydd iawn i mi. Erbyn diwedd tymor y Senedd, mi fydd Bryniau Clwyd a Dyffryn Dyfrdwy, sydd ar hyn o bryd yn Ardal o Harddwch Naturiol Eithriadol, yn Barc Cenedlaethol os ydy'r Llywodraeth yn anrhydeddu eu addewid. Does dim syndod felly, bod 'na lond dwrn o'r dringfeydd yn y cofnod hwn yn disgyn o fewn y rhanbarth. Mae'r Bwlch yn adnabyddus am y tro pedol hanner ffordd i fyny'r ddringfa o Langollen, sy'n gyfrifol am yr enw Saesneg, ac mae awyrgylch ddigon byrlymus a phrysur i'r dringo rhwng y ceir, y beic modur a chyd-seiclwyr."}, {"text_idx": "#000015", "text": "Mae'r Rhigos - yn amlach na pheidio wedi'i baru efo Bwlch y Clawdd - yn hen gyfarwydd i ddarllennwyr blog Y Ddwy Olwyn. Yn serennu'n aml mewn cofnodion megis y dringfeydd eiconig a'r dringfeydd uchaf, dyma ddringfa y gellir ei dringo o Dreorci neu'r pentref sy'n rhannu'r enw gyda phroffil tebyg i'r ddwy ochr. Yn ogystal, does dim dwywaith fod y stribyn hwn o darmac wedi chwarae rhan anferthol yn llwyddiannau'n seiclwyr mwyaf ni fel cenedl, cymaint felly fod Geraint Thomas ei hun yn ysgrifennu'n helaeth amdano yn ei hunangofiannau. Mae'n llawn haeddu'i le yn rhannau uchaf y rhestr yma."}, {"text_idx": "#000017", "text": "Dringfa fethodd o drwch blewyn i gyrraedd y deg uchaf o ran y dringfeydd eiconig, ond sy'n cadarnhau ei le ymysg dringfeydd mwyaf Cymru ar y rhestr yma. Dringfa hynod galed, ac mae'n bosib nad yw'r ystadegau uchod yn gwneud cyfiawnder a\u0302 graddfa'r her. Modd arall defnyddiol o gael arbenigedd yw gwefan Komoot, ac mae cylchgrawn Cyclist yn sylwi fod \"nifer o ddringfeydd yn mynd yn anoddach bob yn fachdro, ond pan fo'r bachdro ar 25%, does dim ond angen un\" a bod hynny'n gymwys i'r ddringfa hon. A sylwadau'r Dragon Ride oedd ei fod yn \"crynhoi prydferthwch garw Cymru gudd\", ac y byddwch yn teimlo fel eich bod mewn \"gwylltineb gwirioneddol ynysig\". Hynny'n ddigon i godi chwant dringo ar rywun, on'd ydy o?!"}, {"text_idx": "#000018", "text": "Un arall o'r dringfeydd hynny y galla i gynnig sylwadau, er mai dim ond unwaith yr ydw i wedi'i daclo. Mae'n bosib ei fod yn fwy adnabyddus fel 'Pen y Pas' gan fod y llethrau'n arwain at y pwynt hwnnw sy'n arwain miloedd at gopa uchaf Cymru. Gan gychwyn o Feddgelert, byddwch yn pasio Dinas Emrys a Llyn Gwynant ar y llethrau cyson, cymhedrol tua'r copa. Does dim dwywaith fod y golygfeydd yn wych; y mynyddoedd mawrion urddasol yn creu argraff tra'n eich gwylio a'ch cysgodi wrth ddynesu at y brig. Dyma'r agosaf gewch chi at gopa 'Alpaidd' yng Nghymru, dybiwn i; cyrchfan i'r rhai sy'n bwriadu camu'n uwch. Ond os ydych chi, fel fi, yn bodloni ar gadernid y tarmac, mae un o'r stribynnau gorau o darmac yn Eryri (os nad y genedl gyfan) yn aros amdanoch chi ar y disgyniad pleserus i Lanberis. Yn debyg i Fwlch yr Oernant, fodd bynnag, rhaid bod yn wyliadwrus fod poblogrwydd y ddringfa i seiclwyr yn ymestyn i foduron hefyd."}, {"text_idx": "#000020", "text": "Gyda sir Gar yn gyrchfan boblogaidd sydd nid yn unig yn denu seiclwyr yn eu lluoedd drwy'r cyfoeth naturiol, ond hefyd yn gwneud pwynt o hybu seiclo'n yr ardal, sydd bob amser yn wych i'w weld. Dwi wedi gweld y ddringfa hon yn cael ei chrybwyll sawl gwaith, gan gynnwys gan arbenigwyr lleol Manon Lloyd ar GCN, un o gyn-gyfrannwyr y blog Ed Laverack ac hefyd yn y Guardian. Arbenigwraig leol arall, Eleanor Jaskowska, sy'n gweithio i Komoot, ddywedodd hyn am y ddringfa: \"#95 yn y 100 Greatest Climbs in Britain gwreiddiol, peidiwch methu hon! Mae'r graddiant yn tua 5%, mae ar ei serthaf yn y rhannau gwaelod rhwng y perthi, ac unwaith y croeswch dros y grid gwartheg mae'r tirwedd yn agor ac mae'r golygfeydd yn anhygoel. Mae'r ffordd yn nadreddu'n hir a graddol o gwmpas y mynydd, a cheir un bachdro sy'n werth ei gymryd yn llydan a bas.\""}, {"text_idx": "#000022", "text": "Yn o\u0302l at gyfraniad o'r blog, mae Lefi Gruffudd yn hen gyfarwydd efo dringfa Drws y Coed: \"Mae hon gorfod bod yn un o\u2019r goreuon \u2013 dwi wedi bod rownd Drws y Coed dros ugain o weithiau ers dechrau\u2019r argyfwng ma, heb ddifaru unwaith. Un byr perffaith i\u2019r cyfnod hwn \u2013 y llwybr harddaf at Eryri, gyda\u2019r ceir ddigon prin ar unrhyw adeg. Mae cymaint i\u2019w fwynhau o Ben-y-groes, o wynebu crib gogoneddus Nantlle ar y dde lle aeth R. Williams Parry unwaith ganllath o gopa\u2019r mynydd i weld ei \u2018un troed oediog\u2019 i\u2019r pen arall at lyn y Gadair yn Rhyd-ddu, lle sgwennodd ei gefnder T H Parry-Williams am Lyn y Gadair, lle welwch chi \u2018ddim byd ond mawnog a\u2019i boncyffion brau, dau glogwyn, a dwy chwarel wedi cau\u2019. A wnewch chi fyth flino ar yr olygfa o\u2019r Wyddfa o Nantlle, na wnewch? Dyw\u2019r ddringfa ei hun ddim ry heriol (er fod y gwynt rhy aml yn eich erbyn), a\u2019r clip terfynol sy\u2019n codi dros 12% y cant yn ddigon byr. Mae\u2019r ffordd wedyn i Ryd Ddu yn agor yr opsiynau i fynd rownd y Pas neu no\u0302l am lyn Cwellyn. Pa le gwell yng Nghymru?\""}, {"text_idx": "#000023", "text": "I Glwyd yr ydym ni'n dychwelyd ar gyfer dringfeydd olaf y rhestr hon, a'r ddringfa a elwir yn lleol yn 'World's End'. Mae'n adnabyddus am y rhyd uchod sy'n ychwanegu rhywfaint o ddrama ar y bachdro ar y ffordd rhwng Llangollen a'r copa, ond yr ochr gyferbynniol sy'n gyfrifol am ei roi ar y rhestr yma. Dwi wedi bod yn edrych ar y ddringfa hon drwy'r ffenest' o ystafell fwyta ty Nain ers oedran ifanc iawn, felly mae'n rhaid i mi gyfaddef ei bod hi'n eithaf rhyfedd ei fod yn cael lle ar y blog! Mewn ardal drefol, mae'n ddihangfa i naws fwy tawel a gwahanol - hynny yw, mae 'na wyrddni, defaid a rhostir, ac mae'n pontio hefyd i ardaloedd mwy gwledig a'r AHNE yn nyffryn Dyfrdwy. Cymerwch ofal, fodd bynnag, ar y brig - mae'r arwyneb yn wael iawn ar brydiau."}, {"text_idx": "#000026", "text": "Dyna ni, y rhestr o ddringfeydd mwyaf poblogaidd Cymru wedi ei guradu. Faint wnaethoch chi eu dyfalu?"}, {"text_idx": "#000028", "text": "Os y gwnaethoch chi fwynhau'r cofnod hwn, ewch i bori drwy gynnwys tebyg ar y lincs sydd wedi'u cynnwys eisoes, neu drwy ymweld a\u0302 thudalen Map Seiclo Cymru."}]